स्पार्टाकस के नायकत्व में एकत्रित बागी गुलामों का यह छोटा-सा समूह गाँवों और शहरों में गुलाम स्त्री-पुरुषों को उनके मालिकों से मुक्त कराने लगता है। बेटियाटस के साथ निकली वेरीनिया भी उसके चंगुल से निकल कर स्पार्टाकस के समूह में शामिल हो जाती है। वह स्पार्टाकस की जीवन संगिनी बन जाती है। स्पार्टाकस अपनी इस जन वाहिनी को रोम की सेनाओं से लड़ने के लिए हथियार चलाने का सैन्य प्रशिक्षण देना शुरू कर देता है। धीरे-धीरे गुलामों का यह काफिला एक विशाल जनवाहिनी का रूप धारण कर लेता है। स्पार्टाकस अपनी इस जनवाहिनी को ले कर पहाड़ों और वन्य प्रदेशों में अस्थायी पड़ाव बना कर आसन्न युद्ध के लिए व्यूह रचना में मग्न हो जाता है। इस सैन्य अभियान के लिए नगरों और गाँवों से स्पार्टाकस के समर्थक सोना-चाँदी और बहुमूल्य वस्तुएँ दान करते जाते हैं।